ต่างชาติเคลมภาษีทะลุ1พันล้านบาท
คลังประเมินปีนี้ยอดคืนภาษีให้นักท่องเที่ยวเพิ่มขึ้นร่วม 1,000 ล้านบาท เชื่อต่างชาติมา 17-18 ล้านคน
17 ส.ค. 2554

คลังประเมินปีนี้ยอดคืนภาษีให้นักท่องเที่ยวเพิ่มขึ้นร่วม 1,000 ล้านบาท เชื่อต่างชาติมา 17-18 ล้านคน
กระทรวงการคลังรายงานว่า จากการรวบรวมจำนวนนักท่องเที่ยวต่างชาติที่เดินทางเข้าประเทศในเดือน พ.ค. 2554 พบว่ายังขยายตัวได้ดีต่อเนื่อง โดยมีจำนวน 1.37 ล้านคน ขยายตัวถึง 65.6% เมื่อเทียบกับช่วงเดียวกันของปีก่อน จึงคาดว่าปีนี้จำนวนนักท่องเที่ยวที่เดินทางมาไทยจะเพิ่มขึ้นจาก 14 ล้านคน เป็น 17 ล้านคน ซึ่งจะสร้างรายได้เข้าประเทศมหาศาล 
ขณะเดียวกันกระทรวงการคลัง เชื่อว่ายอดการใช้จ่ายน่าจะเพิ่มขึ้นเช่นเดียวกับการขอคืนภาษีที่ปีนี้น่าจะทะลุ 1,000 ล้านบาท หลังจากปีที่แล้วมีอัตราการขอคืนภาษีแค่ 700 ล้านบาท
กระทรวงการคลังระบุว่า ในรอบ 5 เดือนแรก มีนักท่องเที่ยวต่างชาติที่เดินทางเข้าประเทศทั้งสิ้น 8.20 ล้านคน ขยายตัวถึง 24.4% เมื่อเทียบกับช่วงเดียวกันของปีก่อน สะท้อนให้เห็นว่าภาคการท่องเที่ยวต่างชาติมีบทบาทสำคัญในการช่วยสนับสนุนการขยายตัวทางเศรษฐกิจไทย
ทั้งนี้ ในปี 2553 มีการคืนภาษีมูลค่าเพิ่มให้กับนักท่องเที่ยวชาวต่างประเทศ ณ ท่าอากาศยานต่างๆ มีมูลค่ารวมทั้งสิ้น 720.35 ล้านบาท เพิ่มขึ้นจากปี 2552 จำนวน 72.79 ล้านบาท ท่าอากาศยานสุวรรณภูมิมีการคืนภาษีมากสุด 644.12 ล้านบาท ที่เหลือเป็นท่าอากาศยานภูเก็ตและเชียงใหม่ โดยมีการคืนภาษีมูลค่าเพิ่มให้นักท่องเที่ยวทั้งหมด 3 แสนราย 
นักท่องเที่ยวที่ซื้อสินค้าและขอคืนภาษีมูลค่าเพิ่มมากที่สุด ได้แก่ อินเดีย จีน ญี่ปุ่น พม่า และรัสเซีย ตามลำดับ โดยนักท่องเที่ยวจากอินเดียมีการคืนภาษีถึง 170 ล้านบาท จีน 92 ล้านบาท ญี่ปุ่น 30 ล้านบาท
ก่อนหน้านี้สำนักงานคณะกรรมการพัฒนาการเศรษฐกิจและสังคมแห่งชาติ ประเมินว่า เศรษฐกิจไทยในครึ่งปีหลังจะขยายตัวขึ้นมาจากการส่งออกที่เพิ่มขึ้น และการท่องเที่ยวที่เติบโตต่อเนื่อง โดยคาดว่านักท่องเที่ยวจะเพิ่มจาก 14 ล้านคน เป็น 18 ล้านคน